**Sarajevska Deklaracija o ulozi visokog obrazovanja**

**i civilnog društva u edukaciji za mir**

Pozivajući se na,

Evropsku konvenciju o ljudskim pravima (European Convention on Human Rights)[[1]](#footnote-1), Deklaraciju UNESCO-a o visokom obrazovanju za 21. stoljeće (UNESCOs World Declaration on Higher Education for The twenty-first century)[[2]](#footnote-2), EU Program cjeloživotnog učenja (For Lifelong Learning In Europe Programme)[[3]](#footnote-3), Budimpeštansku Deklaraciju o boljoj Evropi bez linija podjele (Budapest Declaration for a Greater Europe Without Dividing Lines)[[4]](#footnote-4), Varšavsku deklaraciju: Ka zajednici demokratija (Warsaw Declaration: Toward a Community of Democracies)[[5]](#footnote-5) i Deklaraciju Talloires o građanskim ulogama i društvenim odgovornostima visokog obrazovanja (The Talloires Declaration on the civic roles and social responsibilities of higher education)[[6]](#footnote-6);

Mi, učesnici konferencije “Uloga univerziteta u izgradnji mira” svjesni da visoko obrazovanje ima posebnu ulogu u post-konfliktnim i često podjeljenim društvima kao što su društva Zapadnog Balkana, želimo da ukažemo na važnost edukacije za mir i jačanja saradnje između visokog obrazovanja i nevladinog sektora na ovom polju u lokalnim zajednicama i u društvima i zemljama regiona.

**Edukacija i civilna misija**

Visokoškolske ustanove u regionu se pozivaju:

- da utvrde edukaciju za mir i civilnu misiju[[7]](#footnote-7) kao temelj akademske profesije i preduzmu neophodne radnje na njihovoj integraciji u akademske djelatnosti. Shodno tome, tržišni pristup visokoškoolskih ustanova ne smije ići na štetu edukacije za mir i njihove civilne misije.

- obezbjede edukaciju i znanja koja su depolitizirana, deideologizirana i deetnicizirana te kulturu refleksije i angažmana na univerzitetu, kod nastavnika i kod studenata.

- da rade na uvođenju novih tematskih područja[[8]](#footnote-8), tematskih cjelina[[9]](#footnote-9) i nastavnih jedinica (unutar pojedine tematske cjeline) koje osnažuju kulturu mira.

- identifikuju znanja, stavove i vještine univerzitetskih nastavnika spremnih i motiviranih za provođenje edukacije za mir i civilne misije visokoškolskih ustanova.

**Humanistički pristup u edukaciji**

Da prakticiraju humanistički pristup u edukaciji:

- gdje obrazovanje odgovornih građana koji su svjesni svojih prava i obaveza u društvu u kojem žive, i**ma za cilj ”cijelog čovjeka”** iuključuje socijalni i emocionalni razvoj svih učesnika u procesu učenja.

- gdje se sve razlike, potrebe i iskustva kod studenata prihvataju i poštuju, i gdje se svakom studentu pruža razumijevanje na osnovu njegovih vlastitih premisa.

- koji se gradi na participativnoj nastavi*[[10]](#footnote-10)*

**Saradnja između visokog obrazovanja i civilnog društva**

Pozivamo visokoškolske ustanove i civilni sektor da:

- preuzmu odgovornost i aktivno učestvuju u demokratskim procesima i razvijaju aktivno građanstvo na lokalnom, nacionalnom i globalnom nivou i da doprinose socijalnoj transformaciji, izgradnji povjerenja, tranzicijskoj pravdi i pomirenju.

- grade socijalni kapital koji se temelji na povjerenju, saradnji, umrežavanju, voluntarizmu i učešću studenata i nastavnog kadra u društvenim procesima.

- uspostavljaju i provode programe koji jačaju građanski angažman i društvenu odgovornost.

- grade institucionalne okvire za ohrabrivanje, prepoznavanje i priznavanje dobre prakse u društvu od strane studenata, nastavnog kadra i nevladinog sektora i da šire informacije o dobrim primjerima saradnje civilnog društva i visokoškolskih ustanova.

- grade partnerstvo između visokoškolskih ustanova i nevladinog sektora koje će doprinositi razvoju pojedinca, grupe i zajednice,a koje se temelji na razmjeni znanja, vještina i iskustva te umrežavanju.

- uspostavljaju saradnju sa srednjim i osnovnim školama kako bi kompetencije koje posjeduju na ovom polju bile iskorištene i na nižim nivoima obrazovanja.

**Tražimo**

**od vlasti na lokalnom i državnom nivou, zemalja u regionu i međunarodne zajednice da:**

- izopšte sve vidove diskriminacije iz visokog obrazovanja i da stvaraju u obrazovanju uslove jednakih šansi za sve, a u skladu sa međunarodnim dokumentima

- obezbjede neophodne uslove i finansijsku pomoć za projekte saradnje između visokog obrazovanja i civilnog društva kako na nacionalnom tako i na regionalnom nivou.

- da razmotre mogućnost izrade državne strategije podrške saradnji visokoškolskih ustanova i civilnog društva.

Sarajevo, 20. mart 2014.

Nacrt Deklaracije izradio Enver Đuliman

1. http://www.hrcr.org/docs/Eur\_Convention/euroconv.html [↑](#footnote-ref-1)
2. http://www.unesco.org/education/educprog/wche/declaration\_eng.htm [↑](#footnote-ref-2)
3. http://ec.europa.eu/education/tools/llp\_en.htm [↑](#footnote-ref-3)
4. http://www.internationalconsortium.org/about/budapest-declaration [↑](#footnote-ref-4)
5. http://ccd21.org/articles/warsaw\_declaration.htm [↑](#footnote-ref-5)
6. [http://talloiresnetwork.tufts.edu/wp-content/uploads/TalloiresReport.pdf](https://remote.nhc.no/OWA/redir.aspx?C=93cb3049665948fead2444433c8f3e9f&URL=http%3a%2f%2ftalloiresnetwork.tufts.edu%2fwp-content%2fuploads%2fTalloiresReport.pdf) [↑](#footnote-ref-6)
7. Koncept civilne misije sveučilišta artikulira sustav vrijednosti, načela i principa koji usmjerava temeljne djelatnosti sveučilišta te različite aktivnosti zalaganja sveučilišnih nastavnika i studenata u zajednici, ka obrazovanju društveno odgovornih i aktivnih građana, razvoju civilnog društva, demokratije i uopće unapređenju kvalitete života u zajednici. [↑](#footnote-ref-7)
8. Kultura mira, ljudska prava, interkulturalno razumjevanje, tranzicijska pravda, pomirenje. [↑](#footnote-ref-8)
9. Edukacija iz istorije i postkonfliktnim i podjeljenim društvima, kultura sjećanja, obračun sa prošlošću nakon teških kršenja ljudskih prava. [↑](#footnote-ref-9)
10. Participativna nastava se oslanja više na komunikaciju i učestvovanje, a manje na jednostrano prenošenje znanja. Učenje se odvija u zajedništvu, u kojem se iskustva pojednaca razmjenjuju, jer se smatraju relevantnim i korisnim. Znanje, vrijednosti, stavovi i odgovornost izgrađuju se kroz saradnju i učenje u kontekstu, a ne samo kroz individualne procese. Student je osoba – u – aktivnosti i osoba – u – situaciji. Ovim pristupom se stvara ”pozitivna zavisnost” učesnika jednih od drugih, razvoj komunikacijskih vještina te se uči individualnoj i grupnoj odgovornosti. Razvija se sposobnost uključivanja drugih, i jasnije viđenje njihovih potreba te vještine donošenja odluka. [↑](#footnote-ref-10)